

**Zamyslenie nad komunikovaním štatistiky v médiách**

Statistická analýza dat - PSY 117

**Júlia Čechová**

450589, Psychologie

Vyučující: Mgr. Stanislav Ježek, PhD.

 Mgr. Jan Širůček Datum odevzdání: 1. 5. 2016

Fakulta sociálních studií MU, 2015/2016

**Úvod**

Cieľom tejto seminárnej práce bude porovnať pôvodný výskum Personality of adults who were born very pretern s interpretáciou výskumu v populačnom článku.

Zámerom porovnania týchto dvoch článkov je zamyslieť sa nad komunikovaním štatistiky v populačných médiách a poukázať na absenciu štatistík pôvodného výskumu v článku, ktorá môže zapríčiniť u čitateľa zmätenosť.

**Výskum o predčasne narodených deťoch a ich osobnostných charakteristikách v dospelosti**

Kolektív autorov z University of Warwick zahájila v roku 1985/1896 longitudinálne štúdium detí, ktoré sa narodili predčasne- ich gestačný vek dosahoval menej ako 32 týždňov alebo ich váha dosahovala menej ako 1500 gramov. Výskumnú vzorku tvorilo 200 predčasne narodených detí (PND) a 197 donosených detí (DD) tvorilo kontrolnú vzorku. Výskum prebiehal na území južného Bavorska v Nemecku. Metóda tejto štúdie spočívala v hodnotení osobnostných charakteristík PND v ich dospelosti- vek 26 rokov pomocou testov Big Five, Broad Autism Phenotype Questionnaire, Arnett Inventory of Sensation Seeking.

Výskum skúmal rozdiel v osobnostných charakteristikách medzi DD a PND, mieru neuroticizmu, introverzie, náchylnosť k autizmu a mieru ochoty podstúpiť riziko. Výsledky ukázali u predčasne narodených výrazne vyššie skóre v oblasti neuroticizmu, introverzie a v náchylnosti k autizmu, ale zároveň aj vysoké skóre na škále prívetivosti a svedomitosti- zásadovosti. Na škále introverzie a neuroticizmu dosiahli výsledky predčasne narodených deti (PND) a donosených detí (DD) štatisticky významných rozdielov (p< 0,001), Cohenovo d, ktoré značí mieru významnosti rozdielov však dosahovalo hodnoty od 0,03 do 0,61, čo znamená malý až stredný efekt. Výsledky, ktoré sa k vysokej náchylnosti k autizmu, mali vysokú konzistenciu a reliabilitu, Cronbachova alfa dosahovala hodnotu 0,90 a pri určovaní miery ochoty podstúpiť riziko, dosahovala hodnotu 0,68. Druhým zámerom výskumu bolo zistiť vzťah rozdielnych osobnostných charakteristík a nižších kognitívnych schopností PND. Podľa výsledkov výskumu zmeny v osobnostnom faktore PND nesúvisia s inteligenciou a kognitívnymi schopnosťami, hoci IQ PND je nižšie ako u DD, môže byť vysvetlené dedičnosťou, či popôrodnými environmentálnymi udalosťami. Výskum uvádza aj jeho systematické výpadky vzniknuté v dôsledku sociálnych faktorov- sociálno-ekonomický status rodiny a vek matky pri narodení dieťaťa.

**Porovnanie populačného článku s pôvodnou štúdiou**

Populačný článok uvádza štúdiu o predčasne narodených deťoch vetou: „Predčasne narodené deti majú v dospelosti väčšie problémy s kariérou aj v osobnom živote.“ To je ale tvrdenie, ktoré si výsledky štúdie prispôsobuje a zveličuje ich a v samej podstate tvrdí, že každé predčasne narodené dieťa bude mať v budúcnosti problémy v osobnom živote a problém presadiť sa. Článok čerpá z internetového časopisu The Telegraph, kde sa do rozsiahlej diskusie zapájajú pobúrení ľudia, narodení predčasne a interpretované výsledky kritizujú. Avšak ani jeden z oboch populačných článkov (pluska.sk, telegraph.co.uk) nevysvetľujú štatistiky výskumu ani neuvádzajú výsledky v percentuálnom vyjadrení, ktoré by pomohli čitateľovi utvoriť si jasnejší obraz o výsledkoch výskumu a nenechať sa vystrašiť interpretovanými výsledkami médiách. V článku zároveň chýba, podľa môjho názoru, dôležitá informácia o výskume- výskumná vzorka, jej počet (n=200) a miesto, na ktoré sa výskum obmedzoval. Ďalšou absentujúcou informáciou v populačnom článku je informácia o pozitívnych výsledkoch na škále prívetivosti a svedomitosti, metódy a systematické výpadky výskumu. Článok neuvádza vo výsledkoch žiadne rozdiely (ani skóre, ani percentuálne) medzi PND a DD, preto môže čitateľ prikladať veľkú váhu výsledkom, pretože nevie ako veľké sú spomínané rozdiely.

Pozitívnym plus článku je že interpretácia zahŕňa problematiku predikcie sociálnych problémov PND, ktoré nemusia byť zapríčinené samotným predčasným pôrodom, ale úzkostlivou výchovou rodičov a šikanovaním od rovesníkov. Problematické sú v článku aj vety typu: „Štatisticky majú predčasne narodení jedinci problém uplatniť sa v praxi, získať vyššie vzdelanie či lepšie platenú prácu, pretože sú príliš ustráchaní, opatrní a málo priebojní.“, ktoré nie sú podložené žiadnymi faktami, či štatistikami a na čitateľa môžu pôsobiť mätúco.

**Záver**

Článok obsahoval správne výsledky výskumu, ale interpretácia celého výskumu absentovala štatistické údaje a upresnenia, ktoré mohli čitateľovi pomôcť lepšie pochopiť výsledky a celý výskum. Mnohé články z vedeckej oblasti nám zhustia obsah štúdie, ktorá sa nás môže úzko dotýkať a dôsledkom vynechaných podstatných informácií o výskume nás môžu uraziť alebo znepokojiť.

**Zdroje**

Príborská A. (2015). Aké bude? Výskum odhalil, čo majú predčasne narodené bábätká spoločné. *Pluska.sk* Vzaté z: <http://www.pluska.sk/izdravie/zdrave-dieta/ake-bude-vyskum-odhalil-co-maju-predcasne-narodene-babatka-spolocne.html>

Eryigit-Madzwamuse, S., Strauss, V., Baumann, N., Bartmann, P., & Wolke, D. (2015). Personality of adults who were born very preterm. *Archives of Disease in Childhood-Fetal and Neonatal Edition*, *100*(6), F524-F529. Vzaté z:

<https://www.researchgate.net/publication/280537116_Personality_of_adults_who_were_born_very_preterm>

*Práci přijímám.*

*SJ*